Bases da campaña «OS 6.000 DE VERÍN» 2026
Base 1ª: Obxecto
A campaña «OS 6.000 DE VERÍN» está organizada pola Asociación de Empresarios de Verín (en diante, AEVER), con CIF G-32348492 e domicilio na rúa Doutor González Prada, n.º 5, baixo, Verín (Ourense), co fin de promover as vendas nos establecementos asociados a AEVER.
A campaña consiste no sorteo ante notario, o día 21 de decembro de 2026, de 19 cheques por un valor total de 6.000 €:
· 1 cheque de 2.000 €, que deberá gastarse nun mínimo de 10 establecementos, cun gasto máximo de 200 € en cada un.
· 1 cheque de 1.000 €, que deberá gastarse nun mínimo de 5 establecementos, cun gasto máximo de 200 € en cada un.
· 2 cheques de 500 €, que deberán gastarse nun mínimo de 5 establecementos, cun gasto máximo de 100 € en cada un.
· 5 cheques de 200 €, que deberán gastarse nun mínimo de 4 establecementos, cun gasto máximo de 50 € en cada un.
· 10 cheques de 100 €, que deberán gastarse nun mínimo de 2 establecementos, cun gasto máximo de 50 € en cada un.
Os establecementos participantes entregarán papeletas para o sorteo aos clientes que realicen compras entre o 16 de novembro e o 19 de decembro de 2026, ambos os dous incluídos, nas condicións indicadas na base 2ª. O importe dos cheques só poderá gastarse nos establecementos participantes nesta campaña.
AEVER resérvase o dereito de suspender, aprazar, cancelar ou modificar a duración da promoción en calquera momento anterior á súa finalización, sempre que existan causas que o xustifiquen. Pola mesma razón, poderá atrasar a data do seu inicio. Calquera cambio nas bases será comunicado á Dirección Xeral de Emerxencias e Interior.
Base 2ª: Mecánica do sorteo
AEVER entregará a cada establecemento asociado participante un talonario de 500 papeletas. Os establecementos que o precisen poderán adquirir talonarios adicionais de 100 papeletas polo importe de 5 € cada talonario.
Os establecementos participantes poderán recoller o seu talonario na sede de AEVER a partir do 13 de novembro de 2026, en horario de 20:00 a 21:00 horas.
Os establecementos participantes entregarán ao cliente unha papeleta por cada compra igual ou superior a 20 € (IVE incluído) realizada no período da campaña.
Os clientes cubrirán as papeletas cos seus datos. Quedarán anuladas as papeletas nas que non figuren todos os datos de contacto (nome, apelidos, DNI ou NIE e teléfono) ou cuxos datos resulten ilexibles. Unha vez cubertas, depositaranse na urna habilitada para tal fin en cada establecemento.
Os establecementos participantes terán a obriga de entregar as papeletas na sede de AEVER como data límite o luns 21 de decembro de 2026, ás 10:00 horas. As papeletas entregadas despois deste prazo non entrarán no sorteo.
O luns 21 de decembro de 2026, pola mañá, na sede de AEVER, realizarase o sorteo ante notario. Extraeranse 38 papeletas: a primeira corresponderá ao cheque de 2.000 €; a segunda, ao de 1.000 €; a terceira e a cuarta, aos de 500 €; da quinta á novena, aos de 200 €; e da décima á decimonovena, aos de 100 €. As 19 papeletas seguintes (da vixésima á trixésimo oitava) serán suplentes e substituirán, pola orde de extracción, ás persoas premiadas que non puidesen ser localizadas ou que renunciasen ao premio. Cada participante só poderá obter un premio.
AEVER chamará por teléfono ás persoas gañadoras. Se non contestasen, chamaraselles un máximo de tres veces en intervalos de dúas horas. Se non fose posible contactar con algunha delas, chamarase ás persoas titulares das papeletas suplentes, seguindo a orde de extracción e co mesmo procedemento, ata obter a aceptación de todos os premios.
Unha vez contactadas, as persoas premiadas deberán presentarse na sede de AEVER (rúa Doutor González Prada, n.º 5, Verín) nun prazo non superior a dous días hábiles, para identificarse co seu DNI ou NIE. Se algunha persoa premiada non acode no prazo indicado, o seu premio pasará á seguinte persoa suplente. O persoal de AEVER entregaralles o cheque e explicaralles como utilizalo nos establecementos.
As persoas premiadas poderán facer uso do cheque ata o 5 de xaneiro de 2027, inclusive. Pasada esa data, o importe non gastado perderase.
Base 3ª: Participantes
Poderá participar no sorteo calquera persoa maior de 18 anos.
As persoas asociadas a AEVER poderán participar no sorteo polas compras que realicen en establecementos dos que non sexan titulares. Non poderán participar coas papeletas asignadas ao seu propio establecemento nin as persoas titulares deste, nin os seus cónxuxes, ascendentes e descendentes ata o primeiro grao (inclusive), nin o seu persoal empregado. De facelo, as papeletas quedarán anuladas.
As persoas premiadas autorizan a AEVER a publicar o seu nome e a súa fotografía como gañadoras do sorteo nos medios de comunicación e nas redes sociais. Estes datos só serán utilizados por AEVER con fins publicitarios nos termos descritos, sen cedelos a terceiros.
As bases poderán consultarse en www.ccaverin.com e na sede de AEVER. A participación no sorteo implica a aceptación íntegra destas bases.
Base 4ª: Repercusión fiscal
As persoas premiadas quedarán exentas de calquera gasto que, a efectos fiscais, puidese repercutirlles polo premio.
Base 5ª: Tratamento de datos
De conformidade coa normativa de protección de datos, AEVER informa de que tratará os datos persoais facilitados polos participantes coa única finalidade de xestionar o sorteo e a súa realización nos termos establecidos nestas bases. Unha vez realizado o sorteo e entregados os premios, destruiranse todas as papeletas e AEVER non conservará os datos persoais dos participantes. As persoas participantes poderán exercer os seus dereitos de acceso, rectificación e supresión dirixíndose a AEVER no enderezo indicado na base 1ª.

